TIRSTRUP: Nu bliver det en lille smule lettere at komme ned at gøre forsøget på at mase sig ind mellem 1.000 andre turister med selfiestænger i håbet om at få et Instagramvenligt billede af eget kontrafej foran Trevi-fontænen.

Eller hvis du mere er til badestrand og fisk- og skaldyrrestauranter, kommer der også endnu en mulighed fra Aarhus Airport.

SAS åbner til april to nye ruter til Rom i Italien og Faro, der ligger på Algarvekysten i Portugal.

- Gæsterne kommer, fordi vi har noget relevant at tilbyde dem, så årsagen til den markante vækst i passagertallene skal findes i et udbygget rutenet med afsæt i passagernes ønsker. Men det kræver hårdt arbejde at lande nye ruter. Derfor er vi glade for endnu engang at kunne byde østjyderne på direkte adgang til eftertragtede destinationer, siger direktør i Aarhus Airport, Peter Høgsberg, i en pressemeddelse.